 

**בבית הדין הצבאי המחוזי**

**במחוז שיפוטי מרכז**

בפני כבוד ההרכב: סא"ל שאול ארבל– אב"ד

רס"ן עדן מלכן– שופטת

רס"ן נעמה שריקי– שופטת

בעניין: התובע הצבאי (ע"י ב"כ, סרן דניאל עמיטל)

נגד

הנאשם: X/XXX רס"ל מ' י' (ע"י ב"כ, עו"ד אלון הראל)

**גזר – דין**

הנאשם הורשע על פי הודאתו בכתב האישום המתוקן בשתי עבירות של התנהגות שאינה הולמת לפי סעיף 130, לחוק השיפוט הצבאי, התשט"ו-1955.

על פי עובדות פרט האישום הראשון, הנאשם אשר שירת בתפקיד נגד משמעת ביחידתו, החל מחודש פברואר 2021 ועד לחודש נובמבר 2021, התנהג באופן שאינו הולם את דרגתו ומעמדו בצבא. כך, במהלך חודשים פברואר ומרץ 2021, השתמש הנאשם במהלום המעביר זרם חשמלי כלפי רב"ט א' נ' וזאת בניגוד לרצונו. כמו כן, נהגו הנאשם וחיילי החובה ביחידתו, באלימות זה כלפי זה באופן שנתפס על ידו ועל ידם כשעשוע וכחלק מ"ההווי החברתי". עוד עולה מכתב האישום, כי בחודש נובמבר 2021, אחד מחייל היחידה לא התעורר בזמן למסדר והנאשם העירו באמצעות זריקת קומקום חשמלי לעברו.

על פי עובדות פרט האישום השני, במהלך חודש מרץ 2021, נכנס הנאשם לחדרו ביחידה של רב"ט א' נ' וריסס באמצעות דאודורנט לכיוון מצת שהחזיק באופן שיצר להבה. בשלב מסוים, התרסיס הגיע לצד מיטתו של רב"ט א' נ' וכתוצאה מכך נוצר חור בשמיכתו של רב"ט א' נ'. עוד עולה, כי במהלך חודש אוקטובר 2021, ביקש הנאשם מאחד החיילים שייקח בקבוק אשר הכיל נוזל הנחזה לשתן, וישפוך אותו על מיטתו של רב"ט א' נ'. החייל נענה לדרישת הנאשם, לקח את הבקבוק ושפך את תכולתו על מיטתו של רב"ט א' נ' בזמן שהאחרון נמצא במיטתו.

על החובה למגר את נגע האלימות מהחברה הישראלית בכלל נכתב לא מעט. המעשים בהם הורשע הנאשם הינם מעשים חמורים ביותר. מדובר במי שהיה הסמכות הפיקודית של חייליו וכמי שהיה אמור להיות הדמות הסמכותית והאחראית. הנאשם פגע ברגל גסה בהתנהגותו בערכים צבאיים מובהקים. על הצורך להחמיר בענישה במקרי אלימות נקבע לא אחת כי יש להחמיר בענישה משמעותית בדרך של כליאה ממשית ראו ע/34,37/17 **התובע הצבאי הראשי נ' טור' סולומון** (2017); ע/50/18 **טור' קברת נ' התובע הצבאי הראשי** (2018).

הצדדים הציגו בפנינו הסדר טיעון אשר מתחשב בחומרת העבירה והכישלון הפיקודי המובהק של הנאשם, וויתור ההגנה על טענות ראייתיות, הסכמת נפגע העבירה להסדר הטיעון, בנסיבותיו האישיות של הנאשם מבית וקשייו הכלכליים, בעובדה שמדובר במי שנגדע שירותו בקבע בעקבות ההליך הפלילי שהתנהל בעניינו, הודאתו וחיסכון בזמן השיפוטי. סברנו כי מדובר בהסדר טיעון מקל אשר הולך לקראת הנאשם כברת דרך, אך נוכח הכלל כי הסדרים יש לכבד, מצאנו לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **שישים (60) ימי מאסר שירוצו בדרך של עבודה צבאית בניכוי חמשת (5) ימי מעצרו, כך סך הכל ירצה חמישים וחמישה (55) ימי מאסר בדרך של עבודה צבאית. הנאשם ירצה את עונש העבודה הצבאית בהתאם לחוות דעתו של רמ"ד שיקום, ויחל לרצות את עונשו ביום 03.08.2022 בשעה 10:00.**
2. **עונש מאסר מותנה בן חמישה (5) חודשים למשך שלוש שנים, לבל יעבור עבירה שיש בה יסוד של אלימות, לפי חוק העונשין התשל"ז-1977.**
3. **עונש מאסר מותנה בן חמישה (5) חודשים למשך שנתיים, לבל יעבור עבירה שיש בה יסוד של אלימות, לפי חוק השיפוט הצבאי התשט"ו-1955.**
4. **פיצויים בסך שבע מאות חמישים (750) ₪ לנפגע העבירה רב"ט א' נ' שהוצהר על ידי הצדדים כי שולמו עובר למועד הדיון.**
5. **הורדה לדרגת טוראי.**
6. **זכות ערעור כחוק.**
7. **ניתן היום, 02.08.2022, ה' באב התשפ"ב, והודע בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת